Ilmiy faoliyat sohasidagi tashkilotlarni laboratoriya asbob-uskunalari, sarflov materiallari va butlovchi qismlar bilan taʼminlash tartibi toʻgʻrisidagi nizomni tasdiqlash haqida
(resolution, 2026-02-17)

Oʻzbekiston Respublikasi Prezidentining “Oʻzbekiston — 2030” strategiyasini “Atrof-muhitni asrash va “yashil iqtisodiyot” yilida amalga oshirishga oid davlat dasturi toʻgʻrisida” 2025-yil 30-yanvardagi PF-16-son Farmoniga muvofiq ilmiy tadqiqotlarning sifatini oshirish, ilmiy laboratoriyalarni zarur asbob-uskunalar, sarflov materiallari va butlovchi qismlar bilan taʼminlash tizimini yanada takomillashtirish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining 2025-yil 30-yanvardagi PF-16-son Farmonida ilmiy laboratoriyalarni asbob-uskunalar bilan jihozlash tartibini takomillashtirishni nazarda tutuvchi normativ-huquqiy hujjat loyihasini ishlab chiqish belgilangani maʼlumot uchun qabul qilinsin. 2. Quyidagilarni nazarda tutuvchi Ilmiy faoliyat sohasidagi tashkilotlarni laboratoriya asbob-uskunalari, sarflov materiallari va butlovchi qismlar bilan taʼminlash tartibi toʻgʻrisidagi nizom ilovaga muvofiq tasdiqlansin: ilmiy tadqiqotlar uchun zarur asbob-uskunalar, sarflov materiallari va butlovchi qismlarga boʻlgan ehtiyojni oʻrganishni tizimlashtirish; ilmiy faoliyatni amalga oshiruvchi tashkilotlarning buyurtmalari boʻyicha xaridlarni mustaqil va markazlashgan holda amalga oshirish; ilmiy laboratoriya asbob-uskunalari boʻyicha buyurtmalarni shakllantirish, taqdim etish, qabul qilish, koʻrib chiqish va ularning hisobini yuritishni Ilmiy laboratoriya asbob-uskunalari yagona elektron platformasi orqali yoʻlga qoʻyish. 3. Oliy taʼlim, fan va innovatsiyalar vazirligi uch oy muddatda Ilmiy laboratoriya asbob-uskunalari yagona elektron platformasi (keyingi oʻrinlarda — maxsus axborot tizimi) ishlab chiqilishini taʼminlasin. 4. Belgilansinki: maxsus axborot tizimini ishlab chiqish va texnik jihatdan qoʻllab-quvvatlash qonunchilik hujjatlarida belgilangan tartibda Ilm-fanni moliyalashtirish va innovatsiyalarni qoʻllab-quvvatlash jamgʻarmasi mablagʻlari hisobidan amalga oshiriladi; ilmiy faoliyatni amalga oshiruvchi tashkilotlarda xarid qilinadigan laboratoriya asbob-uskunasidan foydalanish boʻyicha malakali xodimlar boʻlmaganida yoki xodimlar malakasini oshirish zarurati boʻlgan taqdirda, ularning koʻnikmalarini oshirish uchun 40 yoshgacha boʻlgan xodimlarni ikki haftagacha boʻlgan muddatga yetakchi xorijiy ilmiy tashkilotlarga ilmiy stajirovkaga Vazirlar Mahkamasining 2021-yil 19-apreldagi 222-son qarori bilan tasdiqlangan Yosh olimlarni yetakchi xorijiy ilmiy tashkilotlarga qisqa muddatli ilmiy stajirovkalarga yuborish tartibi toʻgʻrisidagi nizomda belgilangan tartibga muvofiq yuboriladi. 5. Vazirlar Mahkamasining “Ilmiy laboratoriyalarni zamonaviy asbob-uskunalar bilan jihozlashni yanada takomillashtirish chora-tadbirlari toʻgʻrisida” 2022-yil 27-sentabrdagi 525-son qarori oʻz kuchini yoʻqotgan deb hisoblansin. 6. Oliy taʼlim, fan va innovatsiyalar vazirligi manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin. 7. Ushbu qarorning bajarilishini nazorat qilish Oʻzbekiston Respublikasi oliy taʼlim, fan va innovatsiyalar vaziri K.A. Sharipov zimmasiga yuklansin. 1. Ushbu Nizom ilmiy faoliyat sohasidagi tashkilotlarda (keyingi oʻrinlarda — tashkilot) bajariladigan ilmiy-tadqiqot uchun zarur boʻlgan asbob-uskunalarni xarid qilish hamda sarflov materiallari va butlovchi qismlar bilan taʼminlash tartibini belgilaydi. 2. Ushbu Nizomda quyidagi asosiy tushunchalar qoʻllanadi: asbob-uskunalar bilan jihozlash — tashkilotning ilmiy boʻlinmasiga xarid qilingan asbob-uskunani yetkazish, oʻrnatish, jihozlash va qoʻshimcha jihozlash bilan bogʻliq taʼminot ishlarini amalga oshirish; davlat ilmiy dasturlari — davlat buyurtmasi asosida bajariladigan fundamental yoki amaliy tadqiqot loyihalarini oʻz ichiga olgan va ilmiy faoliyatga oid davlat dasturlari, davlat maqsadli dasturlari hamda hududiy dasturlar; doktorlik dissertatsiyasi — tegishli ilmiy darajani olish maqsadida tayyorlangan va muayyan ilmiy muammoning yechimiga qaratilgan ilmiy-tadqiqot ishi; ilmiy-tadqiqot — muayyan mavzu boʻyicha olib borilishi rejalashtirilgan, kutilayotgan natijalar, kalendar — rejasi hamda ijrochilar toʻgʻrisidagi maʼlumotlarni oʻz ichiga olgan, tashkilotning Ilmiy kengashi yoki shunga teng vakolatga ega boʻlinmasi bilan kelishilgan tadqiqot; ilmiy-tadqiqot dasturi — tashkilotning muayyan davr uchun bir mavzu (yoʻnalish)dagi ilmiy-tadqiqotlarni oʻz ichiga olgan va belgilangan tartibda yuqori turuvchi tashkilot tomonidan tasdiqlangan hujjat; ilmiy-tadqiqotni moddiy jihatdan taʼminlash — bajariladigan ilmiy-tadqiqotlar uchun zarur boʻlgan asbob-uskunalar bilan jihozlash, sarflov materiallari hamda butlovchi qismlarni xarid qilish va oʻrnatish; ilmiy-tadqiqot rahbari — belgilangan muddat va ajratilgan moliyalashtirish doirasida ilmiy-tadqiqotning oldiga qoʻyilgan maqsadga erishish uchun rejalashtirish, tashkil etish, nazorat qilish va muvofiqlashtirish ishlariga masʼul boʻlgan shaxs; markazlashgan davlat xaridi — ilmiy-tadqiqot rahbarining belgilangan tartibda taqdim etadigan arizasiga koʻra ilmiy-tadqiqotni moddiy jihatdan taʼminlash uchun bazaviy hisoblash miqdorining 500 baravari va undan yuqori boʻlgan davlat xaridlari toʻgʻrisidagi qonunchilik va boshqa qonunchilik hujjatlariga muvofiq amalga oshiriladigan xaridlar; mustaqil ravishda xarid — ilmiy-tadqiqot rahbarining belgilangan tartibda taqdim etadigan arizasiga koʻra ilmiy-tadqiqotni moddiy jihatdan taʼminlash uchun ilmiy-tadqiqot bajariladigan tashkilot tomonidan bazaviy hisoblash miqdorining 500 baravarigacha boʻlgan davlat xaridlari toʻgʻrisidagi qonunchilik va boshqa qonunchilik hujjatlariga muvofiq amalga oshiriladigan xaridlar; maxsus axborot tizimi — ilmiy laboratoriya asbob-uskunalari boʻyicha buyurtmalarni shakllantirish, taqdim etish, qabul qilish, koʻrib chiqish va ularning hisobini yuritish imkonini beruvchi dasturiy taʼminot. 3. Ilmiy-tadqiqot Ilm-fanni moliyalashtirish va innovatsiyalarni qoʻllab-quvvatlash jamgʻarmasi (keyingi oʻrinlarda — Jamgʻarma) mablagʻlari va qonunchilik hujjatlarida taqiqlanmagan boshqa manbalar hisobidan moddiy jihatdan taʼminlanadi. 4. Ilmiy faoliyat yoʻnalishlari boʻyicha xaridi maʼqullangan buyurtmalar roʻyxati Jamgʻarma kuzatuv kengashiga tasdiqlash uchun kiritiladi (davlat ilmiy dasturlari doirasida bajariladigan fundamental va amaliy tadqiqotlar yoʻnalishi bundan mustasno). 5. Jamgʻarma mablagʻlari hisobidan ilmiy-tadqiqotni moddiy jihatdan taʼminlash bilan bogʻliq xarid (keyingi oʻrinlarda — xarid) ikki xil usulda (markazlashgan davlat xaridi yoki mustaqil ravishda xarid) quyidagi ilmiy faoliyat yoʻnalishlari doirasida amalga oshiriladi: davlat ilmiy dasturlari doirasida bajariladigan fundamental va amaliy tadqiqotlar (keyingi oʻrinlarda — ilmiy loyiha); Davlat budjeti mablagʻlari hisobidan saqlanayotgan ilmiy boʻlinmaning (laboratoriya) yuqori turuvchi tashkiloti tomonidan tasdiqlangan ilmiy-tadqiqot dasturi doirasida muayyan mavzulardagi (keyingi oʻrinlarda — ilmiy mavzu) tadqiqotlar; ikki va undan ortiq boʻlgan doktorantlarning dissertatsiyalari boʻyicha tadqiqotlar (keyingi oʻrinlarda — dissertatsiya tadqiqoti). 6. Quyidagi masʼullar tomonidan xarid uchun ariza amalga oshiriladi: ilmiy loyihada — loyiha rahbari; ilmiy mavzuda — ilmiy boʻlinma rahbari yoki ilmiy-tadqiqot dasturida tegishli ilmiy mavzuga rahbarlik qilishi belgilangan shaxs; dissertatsiya tadqiqotida — doktorantlarning ilmiy rahbari yoki oʻzaro kelishilgan holda ilmiy daraja va unvonga ega boʻlgan doktorantlar biri. 7. Xaridlar boʻyicha arizalarni qabul qilish, ularni koʻrib chiqish, moliyalashtirish, foydalanish va hisobotini yuritish ushbu Nizomga 1-ilovadagi sxemaga muvofiq amalga oshiriladi. 8. Arizada ilmiy faoliyat yoʻnalishlarini koʻrsatgan holda markazlashgan davlat xaridi yoki mustaqil ravishda xarid usullaridan birini amalga oshirish koʻrsatiladi. 9. Ariza, maxsus axborot tizimida maʼlum bir ilmiy faoliyat yoʻnalishidagi tadqiqotni bajarishga masʼul tashkilot rahbari tomonidan kelishilgach, yuboriladi. 10. Xaridlar boʻyicha arizalar ilmiy-tadqiqot rahbari tomonidan Oʻzbekiston Respublikasi Oliy taʼlim, fan va innovatsiyalar vazirligi huzuridagi Innovatsion rivojlanish agentligiga (keyingi oʻrinlarda — Agentlik) maxsus axborot tizimi orqali yuboriladi. Shuningdek, Oʻzbekiston Respublikasi Yagona interaktiv davlat xizmatlari portalida (keyingi oʻrinlarda — YIDXP) shaxsiy kabinet va davlat xizmatlari markazlari orqali ilmiy-tadqiqotlar uchun zarur asbob-uskunalar bilan jihozlash (qoʻshimcha jihozlash), sarflov materiallari va butlovchi qismlar bilan taʼminlash davlat xizmatini koʻrsatish boʻyicha ham ariza yuborish imkoniyati yaratiladi. Bunda arizalar YIDXP orqali yuborilganda, ariza uning masʼul tashkilot rahbari bilan kelishilganini tasdiqlovchi hujjat biriktiriladi. 11. YIDXP orqali ariza yuborilganda, ushbu Nizomga 2-ilovada keltirilgan namunadagi soʻrovnoma elektron ravishda toʻldiriladi. Soʻrovnomani elektron raqamli imzo bilan tasdiqlash talab etilmaydi. 12. Markazlashgan davlat xaridi uchun arizaga maxsus axborot tizimi orqali quyidagi hujjatlar ilova qilinadi: tashkilotning kollegial organi tomonidan (kollegial organ mavjud boʻlmagan taqdirda, tashkilot xodimlarining kengaytirilgan yigʻilishida) xaridni amalga oshirish boʻyicha qabul qilingan qarordan koʻchirma; ushbu Nizomga 3, 4, 5-ilovalarga muvofiq shakldagi roʻyxat; har bir xarid boʻyicha alohida ishlab chiqilgan texnik topshiriq; xarid boʻyicha olingan kamida ikkita dastlabki tijorat takliflari; dastlabki tijorat takliflari asosida tuzilgan raqobat varaqasi; fan yoʻnalishlari boʻyicha ilmiy-texnik kengash bayonnomasi (davlat ilmiy dasturlaridagi ilmiy loyihalar boʻyicha xaridlar uchun); tashkilotda xarid uchun masʼul ishchi guruh tarkibi toʻgʻrisida maʼlumot. 13. Agentlik qabul qilingan arizalar boʻyicha shakllantirilgan buyurtmalarni 10 ish kuni ichida ushbu Nizomda belgilangan talablarga muvofiqligini, shuningdek, arizaga ilova qilingan hujjatlar toʻgʻri va toʻliq rasmiylashtirilganini koʻrib chiqadi va koʻrib chiqish natijalari boʻyicha maʼqullangan arizalar maxsus axborot tizimi orqali Xarid komissiyasiga yuboriladi. 14. Koʻrib chiqish jarayonida ushbu Nizom talablariga muvofiq rasmiylashtirilmagan arizalar Agentlik tomonidan maxsus axborot tizimi orqali qayta ishlash uchun ilmiy-tadqiqot rahbariga yuboriladi. 15. Taqdim etilgan ariza quyidagi hollarda Agentlik tomonidan rad etiladi: ariza va unga ilova qilingan hujjatlar toʻliq va toʻgʻri rasmiylashtirilmaganda, jumladan, zarur imzo, muhr va shtamplar mavjud boʻlmaganda; ushbu Nizomning 12-bandida talab etilgan hujjatlar toʻliq ilova qilinmaganda; ariza ushbu Nizomning 21, 25 va 29-bandlarida belgilangan muddatlarda taqdim etilmaganda; yolgʻon yoki soxta hujjatlar taqdim etilganda. 16. Rad etilgan arizadagi kamchiliklar bartaraf etilgandan soʻng ariza belgilangan muddatlarda qayta topshirilishi mumkin. 17. Kollegial organning qaroridan koʻchirma arizani kelishish mobaynida tashkilot rahbari belgilagan xodim tomonidan maxsus axborot tizimiga yuklanadi. 18. Ilmiy-tadqiqotlarni ekspertizadan oʻtkazgan tegishli Ilmiy kengash arizada koʻrsatilgan xaridni koʻrib chiqqan va muhokama qilgan boʻlishi lozim. Koʻrib chiqish va muhokama qilish natijalari Ilmiy kengashning bayonnomasida batafsil koʻrsatiladi va xarid boʻyicha qaror belgilangan tartibda rasmiylashtiriladi. 19. Xarid boʻyicha texnik topshiriq va dastlabki tijorat takliflari ilmiy-tadqiqot boʻyicha hujjatlarda nazarda tutilgan asbob-uskunalarga muvofiq ishlab chiqiladi. 20. Tashkilotdagi xarid boʻyicha masʼul ishchi guruh tarkibi xarid qilinadigan asbob-uskunalarni oʻrnatish, sarflov materiallari va butlovchi qismlar bilan taʼminlashga masʼul mutaxassislardan iborat boʻladi. 21. Ilmiy loyiha uchun xaridlar boʻyicha ariza ilmiy loyiha boshlangandan soʻng loyihani bajarish muddatining oxirgi yili uchinchi oyiga qadar qabul qilinadi. 22. Ilmiy loyiha uchun asbob-uskunalar, sarflov materiallari va butlovchi qismlar boʻyicha xaridlar umumlashtirilgan holda yoki alohida taqdim etilgan arizalar boʻyicha amalga oshiriladi. Arizada koʻrsatilgan asbob-uskunalar, sarflov materiallari va butlovchi qismlar xaridi ilmiy loyiha hujjatlarida nazarda tutilgan boʻlishi hamda ilmiy loyihani ekspertizadan oʻtkazgan tegishli Ilmiy-texnik kengashning yigʻilish bayonnomasida alohida masala sifatida koʻrib chiqilib, ijobiy xulosa bilan tasdiqlanishi shart. 23. Arizani maxsus axborot tizimiga kiritishda ilmiy loyihaning shifri koʻrsatiladi va ushbu Nizomning 12-bandida nazarda tutilgan maʼlumotlar arizaga ilova qilinadigan hujjat sifatida biriktiriladi. 24. Xarid jarayonlari boshlanmagan arizalar boʻyicha, zaruratga koʻra, Ilmiy-texnik kengashning ijobiy xulosasi asosida ilmiy loyihaning umumiy moliyalashtirish hajmi doirasida oʻzgartirish yoki qoʻshimchalar yuzasidan ariza maxsus axborot tizimi orqali Agentlikka yuboriladi. 25. Ilmiy mavzu boʻyicha xarid uchun ariza Davlat budjeti mablagʻlari hisobidan saqlanayotgan ilmiy boʻlinmaning (laboratoriya) yuqori turuvchi tashkiloti tomonidan tasdiqlangan ilmiy-tadqiqot dasturi bajarilishining birinchi yarim yili yakuniga qadar qabul qilinadi. Ariza ilmiy mavzuga rahbarlik qiluvchi shaxs tomonidan maxsus axborot tizimi orqali taqdim etiladi. 26. Arizada koʻrsatilgan asbob-uskunalar, sarflov materiallari va butlovchi qismlar ilmiy-tadqiqot dasturini ishlab chiqishda tegishli ilmiy mavzu boʻyicha xarid masalasi tashkilot kollegial organining yigʻilishida alohida masala sifatida koʻrib chiqilgan boʻlishi va muhokama natijalari boʻyicha tasdiqlangan bayonnomada batafsil koʻrsatilishi shart. 27. Arizani maxsus axborot tizimiga kiritishda ilmiy mavzuga doir maʼlumot koʻrsatiladi va ushbu Nizomning 12-bandida nazarda tutilgan maʼlumotlar arizaga ilova qilinadigan hujjat sifatida biriktiriladi. 28. Xarid jarayonlari boshlanmagan arizalar boʻyicha, zaruratga koʻra, tashkilot kollegial organining ijobiy xulosasi asosida ilmiy mavzuning umumiy moliyalashtirish hajmi doirasida oʻzgartirish yoki qoʻshimchalar yuzasidan ariza maxsus axborot tizimi orqali Agentlikka yuboriladi. 29. Dissertatsiya tadqiqoti boʻyicha xarid uchun arizalar bir tashkilotdagi doktorantlar oʻqishga qabul qilingan sanadan boshlab, ikkinchi yilning 30-iyun sanasiga qadar qabul qilinadi. Arizalar doktorantlarning ilmiy rahbari yoki oʻzaro kelishilgan holda ilmiy daraja va unvonga ega boʻlgan doktorantlarning biri tomonidan maxsus axborot tizimi orqali taqdim etiladi. 30. Arizani maxsus axborot tizimiga kiritishda dissertatsiya tadqiqotlariga doir maʼlumotlar koʻrsatiladi va ushbu Nizomning 12-bandida nazarda tutilgan maʼlumotlar arizaga ilova qilinadigan hujjat sifatida biriktiriladi. 31. Arizada ikki va undan ortiq dissertatsiya tadqiqotini tayyorlashda bir xil turdagi asbob-uskunalar, sarflov materiali va butlovchi qismlardan foydalanish zarurati asoslantiriladi. 32. Dissertatsiya tadqiqoti boʻyicha xarid masalasi tashkilotning kollegial organining yigʻilishida alohida masala sifatida koʻrib chiqiladi va muhokama natijalari boʻyicha tasdiqlangan bayonnomada batafsil koʻrsatilishi shart. Ariza kollegial organning xarid boʻyicha ijobiy qarori boʻlgan taqdirdagina qabul qilinadi. 33. Xarid jarayonlari boshlanmagan arizalar boʻyicha, zaruratga koʻra, tashkilot kollegial organi ijobiy xulosasi asosida dissertatsiya tadqiqoti uchun zarur boʻlgan xaridning belgilangan umumiy summasi doirasida oʻzgartirish yoki qoʻshimchalar yuzasidan ariza maxsus axborot tizimi orqali Agentlikka yuboriladi. 34. Jamgʻarma markazlashgan davlat xaridlarini amalga oshiruvchi markazlashgan xarid organi hisoblanadi. Jamgʻarma tomonidan xarid qilinadigan asbob-uskunalar, sarflov materiallari va butlovchi qismlarning roʻyxati davlat xaridlarining maxsus axborot portalida yuritiladi. 35. Markazlashgan davlat xaridlarini amalga oshirish uchun Jamgʻarma tomonidan har yili yanvar oyida ilmiy faoliyat yoʻnalishlari uchun zarur asbob-uskunalar, sarflov materiallari va butlovchi qismlarni xarid qilish boʻyicha komissiya (keyingi oʻrinlarda — Xarid komissiyasi) tashkil etiladi. 36. Xarid komissiyasi Jamgʻarma ijrochi direktorining buyrugʻi asosida kamida 7 nafar toq sonli aʼzolardan iborat tarkibda tuziladi. Xarid komissiyasi tarkibiga mutaxassisligi boʻyicha kamida besh yil mehnat stajiga ega boʻlgan va vazirliklar, idoralar hamda ilmiy faoliyatni olib boruvchi tashkilotlardan xaridlarning texnik parametrini yuqori darajada biladigan malakali mutaxassislar kiritiladi. 37. Xarid komissiyasi komissiya raisi, uning oʻrinbosari, masʼul kotib (ovoz berish huquqiga ega emas) va boshqa aʼzolardan iborat boʻladi. Zarur hollarda, Xarid komissiyasi ishiga qoʻshimcha (shu jumladan, xorijiy) mutaxassislar ekspert sifatida (ovoz berish huquqisiz) jalb qilinadi. 38. Xarid komissiyasining ish faoliyatini masʼul kotib tashkil qiladi. 39. Xarid komissiyasi aʼzolari xolis boʻlishi va xarid qilish tartib-taomili gʻolibini tanlashdan shaxsan manfaatdor boʻlmasligi zarur. 40. Xarid komissiyasining yigʻilishlari komissiya aʼzolari ishtirokida yuzma-yuz oʻtkaziladi. Yuzma-yuz yigʻilishlar, zaruratga koʻra, videokonferensiyalar, telekonferensiyalar shaklida ham oʻtkaziladi. 41. Xarid komissiyasining yigʻilishi uning aʼzolaridan uchdan ikki qismi ishtirok etganda vakolatli hisoblanadi. 42. Xarid komissiyasining qarori uning aʼzolari umumiy sonining koʻpchilik ovozi bilan qabul qilinadi. Ovozlar teng boʻlgan taqdirda, Xarid komissiyasiga raislik qiluvchining ovozi hal qiluvchi hisoblanadi. Xarid komissiyasi raisi va aʼzolari ovoz berishda betaraf qolish huquqiga ega emaslar. Xarid komissiyasi raisi boʻlmagan vaqtlarda uning vazifalari komissiya raisi oʻrinbosari tomonidan amalga oshiriladi. 43. Xarid komissiyasining kelib tushgan takliflarni baholash boʻyicha qarorlari davlat xaridlarining maxsus axborot portalida tuziladigan bayon bilan rasmiylashtiriladi. Xarid komissiyasining bayoni masʼul kotib tomonidan tuziladi va Xarid komissiyasining yigʻilishida ishtirok etgan barcha aʼzolari bilan kelishilgan holda rais tomonidan tasdiqlanadi. 44. Xarid komissiyasining har bir aʼzosiga yil yakuni boʻyicha Jamgʻarma mablagʻlari hisobidan bazaviy hisoblash miqdorining 50 baravari miqdorida bir martalik mukofot puli (barcha soliqlar ushlab qolingan holda) beriladi. Mukofot puli Jamgʻarma ijro etuvchi direktorining buyrugʻi asosida beriladi (tayinlanadi). 45. Masʼul kotib davlat xaridlari toʻgʻrisidagi eʼlonni davlat xaridlarining elektron tizimiga joylashtiradi. 46. Markazlashgan davlat xaridlari eng yaxshi takliflarni tanlash asosida amalga oshiriladi. Bunda laboratoriya asbob-uskunalari, zarur sarflov materiallari va butlovchi qismlar qiymati bazaviy hisoblash miqdorining olti ming baravari miqdoridan oshgan hollarda, davlat xaridiga doir texnik topshiriqlar qonunchilik hujjatlarida belgilangan tartibda ekspertiza uchun Oʻzbekiston Respublikasi Iqtisodiyot va moliya vazirligi huzuridagi “Loyihalar va import kontraktlarini kompleks ekspertiza qilish markazi” davlat unitar korxonasiga kiritiladi. 47. Yetkazib beruvchilar va ishlab chiqaruvchilar bilan qonunchilik hujjatlarida belgilangan tartibda raqobatli xarid qilish tartib-taomillariga muvofiq buyurtmalarni yetkazib berish (shu jumladan, zarurat boʻlganda, buyurtmalarni tashkilotga yetkazib berish, oʻrnatish va ishga tushirish hamda foydalanish bilan bogʻliq ishlarni amalga oshirish) uchun elektron shartnomalar tuziladi (xorijiy yetkazib beruvchilar bundan mustasno). Tuziladigan shartnoma quyidagilar tomonidan imzolanadi: Agentlik — “Buyurtmachi”; Jamgʻarma — “Markazlashgan xarid organi”; ishlab chiqaruvchi yoki yetkazib beruvchi — “Yetkazib beruvchi”; tashkilot — “Qabul qiluvchi”. 48. Jamgʻarma yetkazib beruvchilar bilan oʻzaro hisob-kitoblarni tuzilgan shartnomalarga muvofiq milliy va xorijiy valyuta birligida pul oʻtkazish yoki akkreditiv shaklida moliyalashtiradi. 49. Xarid boʻyicha shartnoma majburiyatlari bajarilgandan soʻng tovar yetkazib berilganini tasdiqlovchi tegishli hujjatlar (tashkilot va yetkazib beruvchi oʻrtasida imzolangan topshirish-qabul qilish dalolatnomasi, uskunani foydalanishga topshirish dalolatnomasi, foto-lavhalar va boshqalar) qabul qiluvchi tomonidan bir hafta muddatda maxsus axborot tizimiga yuklanadi. 50. Mustaqil ravishda xarid maxsus axborot tizimi orqali yuborilgan arizaga asosan tashkilot tomonidan amalga oshiriladi. 51. Mustaqil ravishda xaridni amalga oshirish uchun Jamgʻarma tomonidan Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasida tashkilotga alohida budjetdan tashqari shaxsiy gʻazna hisobvaragʻi ochiladi. 52. Ariza Agentlik tomonidan koʻrib chiqilib, maʼqullangandan soʻng Agentlikning koʻrsatmasiga asosan Jamgʻarma mablagʻlari tashkilotning tegishli budjetdan tashqari shaxsiy gʻazna hisobvaragʻiga oʻtkazib beriladi. 53. Tashkilotdan xaridlarni tashkil etish va oʻtkazish uchun masʼul etib belgilangan xodim Oʻzbekiston Respublikasining “Davlat xaridlari toʻgʻrisida”gi Qonuniga muvofiq davlat xaridlari elektron tizimida davlat xaridlari toʻgʻrisida eʼlonni joylashtiradi va lot raqamini ilmiy-tadqiqot rahbariga taqdim etadi. 54. Ilmiy-tadqiqot rahbari eʼlon joylashtirilgandan soʻng bir hafta muddatda maxsus axborot tizimiga lot raqamini kiritadi. 55. Tashkilot va yetkazib beruvchi oʻrtasida shartnoma tuzilgandan soʻng bir hafta muddatda ilmiy-tadqiqot rahbari tomonidan shartnomaning nusxasi maxsus axborot tizimiga yuklanadi. 56. Mustaqil xarid yakunlari boʻyicha sarflanmagan (yoki majburiyat bilan taʼminlanmagan, iqtisod qilingan) mablagʻlar shartnomaviy majburiyatlar bajarilgandan soʻng bir oy muddatda Jamgʻarmaga qaytariladi. Tashkilot rahbari sarflanmagan mablagʻlarni Jamgʻarmaga belgilangan muddatda va toʻliq oʻtkazilishiga javobgar hisoblanadi. 57. Tashkilot xarid qilingan buyurtmalar yetkazib berilgan kundan boshlab besh yil davomida har yil yakunida buyurtmaning ilmiy, iqtisodiy samaradorligi va kutilayotgan natijalarga erishilgani yuzasidan maxsus axborot tizimi orqali Xarid komissiyasiga hisobot taqdim etib boradi. 58. Hisobotda quyidagilar aks ettirilishi lozim: buyurtmaning toʻliq va funksional ishlashi uchun yaratilgan shart-sharoitlar; buyurtmadan bevosita foydalanuvchilar soni, shu jumladan, bevosita 40 yoshgacha boʻlgan foydalanuvchi yosh olimlar soni; buyurtmadan bilvosita foydalanuvchilar soni, shu jumladan, bilvosita 40 yoshgacha boʻlgan foydalanuvchi yosh olimlar soni; buyurtmadan foydalanish koʻlami (laboratoriya, oliy taʼlim tashkiloti yoki ilmiy tashkilot yoxud respublika miqyosida (tegishli faktlar asosida); hisobot yilida buyurtma yordamida olingan muhim natijalar va ularning chop etilishi toʻgʻrisida maʼlumot. 59. Xarid komissiyasi tomonidan buyurtmaning ilmiy, iqtisodiy samaradorligi va kutilayotgan natijalariga erishilgani yuzasidan xulosasi hisobot kelib tushgan sanadan boshlab bir oy davomida tayyorlanadi va Agentlikka taqdim etiladi. Zaruratga koʻra, Xarid komissiyasi xarid qilingan va oʻrnatilgan laboratoriya asbob-uskunalari, sarflov materiallari va butlovchi qismlar boʻyicha hisobotni joyiga chiqqan holda oʻrganish huquqiga ega. 60. Agentlik tomonidan xulosa kelib tushgan kundan boshlab oʻn ish kunida buyurtmalardan foydalanish natijalari maqsadga muvofiqligi yuzasidan qaror qabul qilinadi. Buyurtmadan foydalanish natijalari ushbu Nizom talablariga muvofiq emas deb topilganda, buyurtmadan foydalanish natijalariga koʻra tashkilotga ogohlantirish beriladi hamda bu haqida uning yuqori turuvchi organiga taqdimnoma kiritiladi. Taqdimnomada koʻrsatilgan kamchiliklar keyingi hisobot davriga qadar bartaraf etilmagan taqdirda, uch yil muddatga tashkilotning buyurtmalari qabul qilinmaydi. 61. Tashkilot rahbari buyurtmalardan maqsadli va samarali foydalanish uchun shaxsan javobgar hisoblanadi. 62. Ushbu Nizomda belgilangan tartibda ariza beruvchilar qabul qilingan qarorlar boʻyicha qonunchilik hujjatlarida belgilangan tartibda shikoyat qilish huquqiga ega. 63. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javobgar boʻladi. NAMUNA___________________________________________ uchun talab etilayotgan butlovchi qismlar(Tashkilotning nomi)ROʻYXATIT/rMavjud buyurtma rusumi va ishlab chiqaruvchi nomiButlovchi qism nomiTexnik tasnifiTIF TN kodiOʻlchov birligiSoniTaklif etilayotgan xarid narxi(xarid qilish valyuta birligida)Jami talab etiladigan mablagʻ(xarid qilish valyuta birligida)Ishlatilish maqsadi…Izoh.1. Buyurtmaning xarid narxini asoslantiruvchi hujjatlar ilova qilinadi.2. Buyurtmaning TIF TN boʻyicha uzil-kesil kodlari bojxonada rasmiylashtirish vaqtida belgilanadi.Tashkilot rahbariF.I.O.Tuzilgan sanasi: 20__ yil “____” __________